Maak Zuma-spioenasiebande bekend, eis DA - Maroela Media
"Die vraag is of die bande, wat deur die voormalige direkteur van nasionale vervolging Mokotedi Mpshe gebruik is as die rede om meer as 700 aanklagte van bedrog en korrupsie teen Zuma te laat vaar, eg is," het James Selfe, woordvoerder van die DA, gesê.
"Die vraag is dan ook waar die bande van afkomstig is, en wie vir die opname verantwoordelik was. Indien die bande nie eg is, en nie vanaf die regte spioenasie-agentskappe is nie, sou die bande nie toelaatbaar wees ter ondersteuning van Mpshe se besluit om die aanklagte te laat vaar het nie ".
Die DA het reageer na aanleiding van 'n berig in die Sunday Times waarin Mphego aangehaal is waar hy gesê het die bande waarna Mpshe geluister het, nie van misdaadintelligensie af kon kom nie.
"Ek het na al die bande geluister. Ek was verbaas toe ek Mpshe op televisie hoor sê het wat sy redes was om die klagte te laat vaar," het Mphego aan die koerant gesê.
"Ek was geskok want ek kon nie dit wat hy gesê het, versoen met wat ek weet nie."
Mpshe het in April 2009 besluit om die aanklagte van korrupsie teen Zuma terug te trek.
Mpshe het aan die koerant gesê hy kan nie seker wees dat Mphego na dieselfde bande as hy geluister het nie.
"Ek was nie saam met hom [Mphego] toe ek daarna geluister het nie. Ek het dit ook nie met hom bespreek nie. Hoe weet ek ons het na dieselfde bande geluister?"